4.2.2022
EL
Επίσημη Εφημερίδα της Ευρωπαϊκής Ένωσης
C 61/31
12.
υπογραμμίζει τα διδάγματα που αντλήθηκαν από την πανδημία COVID-19 και τη σημασία της διατήρησης υψηλού επιπέδου προστασίας των καταναλωτών και σε περιόδους κρίσης· συνιστά, στο πλαίσιο αυτό, να διενεργηθούν οι αναγκαίες αναθεωρήσεις των κανονισμών, προκειμένου να προσδιοριστούν οι συνέπειες που προκύπτουν, σε εξαιρετικές περιστάσεις, στις συμβάσεις με καταναλωτές που έχουν συναφθεί πριν από την επέλευση του συμβάντος (ρήτρα «rebus sic stantibus»).
Έτσι θα λαμβάνονται υπόψη οι αρχές της πρόγνωσης και της πρόβλεψης που ενισχύουν την προστασία των καταναλωτών· 13. ενθαρρύνει την Επιτροπή να αναλύσει τον μακροπρόθεσμο αντίκτυπο της κρίσης COVID-19 στα καταναλωτικά πρότυπα των Ευρωπαίων και να αξιοποιήσει την ανάλυση αυτή για να αναπτύξει μελλοντικές ευρωπαϊκές πρωτοβουλίες πολιτικής στον εν λόγω τομέα· 14.
υποστηρίζει, στο πλαίσιο αυτό, πρωτοβουλίες για τη στήριξη των τοπικών επιχειρήσεων, συμπεριλαμβανομένων των μικρών τοπικών παραγωγών, και την προώθηση της τοπικής βιοτεχνίας· 15. τονίζει, επιπλέον, το γεγονός ότι η νομοθεσία για την προστασία των καταναλωτών, μέσω σαφέστερων και πληρέστερων πληροφοριών, θα μπορούσε να ενθαρρύνει την ενίσχυση των βραχειών αλυσίδων εφοδιασμού για τη γεωργική παραγωγή και την παραγωγή τροφίμων, μειώνοντας έτσι τις εκπομπές αερίων του θερμοκηπίου που συνδέονται με τις μεταφορές· υπενθυμίζει, στο πλαίσιο αυτό, τη σημασία της συμμετοχής των τοπικών και των περιφερειακών αρχών στις πολιτικές προστασίας των καταναλωτών· 16. τονίζει επίσης την ανάγκη στήριξης των πολιτικών που αποσκοπούν στη γεφύρωση του ψηφιακού χάσματος, όσον αφορά τον εξοπλισμό, την εδαφική κάλυψη και τις δεξιότητες· Πράσινη μετάβαση 17.
υπενθυμίζει ότι η βιώσιμη κατανάλωση είναι ουσιαστική για την επίτευξη των στόχων της Πράσινης Συμφωνίας·
18. τονίζει ότι οι καταναλωτές της ΕΕ διαδραματίζουν καίριο ρόλο στην πράσινη μετάβαση και, ως εκ τούτου, πρέπει να είναι ενημερωμένοι και να διαθέτουν τα μέσα για να προβαίνουν σε τεκμηριωμένες επιλογές βάσει συγκρίσιμων, διαφανών και σαφών πληροφοριών, με βάση τη μεθοδολογία περιβαλλοντικού αποτυπώματος που ορίζεται από την Ευρωπαϊκή Επιτροπή, συμπεριλαμβανομένων των πληροφοριών σχετικά με την ανθεκτικότητα και τη δυνατότητα επισκευής των προϊόντων, αφενός, και του κοινωνικού και περιβαλλοντικού αποτυπώματός τους, αφετέρου· οι πληροφορίες αυτές πρέπει να βασίζονται σε αξιόπιστα δεδομένα και σε καταναλωτικές έρευνες· Κατά τη διαδικασία διάδοσης των πληροφοριών συνιστάται η συμμετοχή των τοπικών και των περιφερειακών αρχών· 19. τονίζει ότι είναι σημαντικό να δοθεί η δυνατότητα στους καταναλωτές να κάνουν επιλογές με βάση την ανθεκτικότητα των προϊόντων, ενθαρρύνοντας παράλληλα τους κατασκευαστές να αυξήσουν τη διάρκεια ζωής των προϊόντων τους, καθώς και την ανάγκη για μια ευρωπαϊκή νομοθεσία που να επιβάλλει κυρώσεις στην προγραμματισμένη αχρήστευση και να επιβραβεύει τη μακροβιότητα της βιομηχανικής και τεχνολογικής παραγωγής· 20. επισημαίνει ότι η μετάβαση σε μια πράσινη οικονομία μπορεί να επιτύχει μόνο εάν η ζήτηση για βιώσιμα προϊόντα και υπηρεσίες δεν περιορίζεται σε συγκεκριμένες ομάδες καταναλωτών, και τονίζει, στο πλαίσιο αυτό, ότι πρέπει να διασφαλιστεί η πρόσβαση όλων των καταναλωτών σε βιώσιμα προϊόντα και υπηρεσίες, ανεξάρτητα από την οικονομική τους κατάσταση, προκειμένου να επιτευχθούν οι στόχοι· 21. συνιστά μια ολιστική προσέγγιση στην πληροφόρηση των καταναλωτών, μέσω, ει δυνατόν, της ανάπτυξης εμπορικών επισημάνσεων, μια προσέγγιση που να λαμβάνει υπόψη πτυχές που αφορούν την ανθεκτικότητα, την υγεία, τον σεβασμό του περιβάλλοντος, την καταγωγή του προϊόντος με έμφαση στην προέλευσή του από την ΕΕ ή από τρίτη χώρα, το δίκαιο εμπόριο· τονίζει επίσης τη χρησιμότητα της αυξανόμενης ενσωμάτωσης των κοινωνικών και περιβαλλοντικών πτυχών στις δημόσιες συμβάσεις μέσω μιας δέσμης μέτρων, με τη συμπερίληψη του καθορισμού ελάχιστων περιβαλλοντικών κριτηρίων στην τομεακή νομοθεσία, όπως προβλέπεται από το νέο σχέδιο δράσης για την κυκλική οικονομία· 22. φρονεί ότι είναι σημαντικό, στα πρότυπα για τα προϊόντα, να συνεκτιμούνται τα ζητήματα ανθεκτικότητας και κυκλικότητας, και υπογραμμίζει σχετικά ότι τα αρμόδια για την τυποποίηση ευρωπαϊκά όργανα διαδραματίζουν ουσιαστικό ρόλο στον τομέα αυτό, ιδίως με την ανάπτυξη προτύπων που ορίζουν τι καθιστά ένα προϊόν «πράσινο» ή «βιώσιμο»· 23.
τονίζει ότι είναι σημαντικό να βελτιωθεί και να διασφαλιστεί η διαλειτουργικότητα μεταξύ των διαφόρων μηχανισμών·
24.
συνιστά να συνδυαστεί η εξέταση της σκοπιμότητας όσον αφορά τη νόμιμη περίοδο εγγύησης για τα καταναλωτικά αγαθά με την καλύτερη ενημέρωση του καταναλωτή ως προς την αναμενόμενη διάρκεια ζωής των προϊόντων· 25. συνιστά να εξεταστεί το εάν κρίνεται επιθυμητή η θέσπιση ενός συστήματος που να απαιτεί προέγκριση για τους περιβαλλοντικούς ισχυρισμούς και την οικολογική σήμανση στο μοντέλο του συστήματος που εφαρμόζεται στον κλάδο της υγείας·